**Frâul pasiunii**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ce-mi bâzâie-n cap gărgăunii

Și-n ochi, ce scântei mi se-aprind

Când frâul ce-l pun pasiunii

Se rupe și cade, bufnind.

O, frâu cu plăceri în zăbală

Și-atâtea cuvinte în hăț,

De viața trecută, banală

Cu tine, de-acum, mă dezvăț!

Aleg libertatea deplină

Și zborul cu capul în nori,

Iar tu, zaci, căzutule-n tină,

Și poți, în uitare, să mori!

E ploaie și vânt. Vezi ce larmă

Fac frunzele-n ultimul zbor?

Iubito, cum pot să adoarmă

Pe-un frâu cu zăbală, când mor?